ກອງປະຊຸມສະໄໝສາມັນເທື່ອທີ 4 ຂອງສະພາປະຊາຊົນ ນະຄອນຫຼວງວຽງຈັນ (ນວ) ຊຸດທີ I ໄຂຂຶ້ນເປັນທາງການ ວັນທີ 9 ມັງກອນ 2018 ຢູ່ຫ້ອງວ່າການປົກຄອງ ນວ ໂດຍເປັນປະທານຂອງທ່ານ ອານຸພາບ ຕຸນາລົມ ປະທານສະພາປະຊາຊົນ ນວ ໃຫ້ກຽດເຂົ້າຮ່ວມຂອງທ່ານ ສິນລະວົງ ຄຸດໄພທູນ ເຈົ້າຄອງ ນວ ພ້ອມດ້ວຍສະມາຊິກສະພາແຫ່ງຊາດ ປະຈຳເຂດເລືອກຕັ້ງທີ 1 ນວ ສະມາຊິກສະພາປະຊາຊົນ ນວ ບັນດາການນຳອະດີດການນຳ ແລະ ແຂກຖືກເຊີນເຂົ້າຮ່ວມ.
ທ່ານ ອານຸພາບ ຕຸນາລົມ ກ່າວວ່າ: ກອງປະຊຸມຄັ້ງນີ້ ຈະດຳເນີນແຕ່ວັນທີ 9-12 ມັງກອນນີ້ ເຊິ່ງຈະສຸມໃສ່ຕົກລົງບັນຫາສຳຄັນພື້ນຖານຂອງ ນວ ຄື: ພິຈາລະນາ ແລະ ຮັບຮອງເອົາບົດລາຍງານການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ປີ 2017 ແລະ ແຜນການປີ 2018 ຂອງ ນວ ບົດລາຍງານການຈັດຕັ້ງປະຕິບັດແຜນງົບປະມານປີ 2017 ແລະ ແຜນການປີ 2018 ບົດລາຍງານການເຄື່ອນໄຫວວຽກງານປີ 2017 ແລະ ທິດທາງປີ 2018 ຂອງອົງການກວດສອບປະຈຳພາກກາງ ບົດສະຫຼຸບຂາດຕົວຜົນການກວດສອບການຈັດຕັ້ງປະຕິບັດງົບປະມານ ສົກປີ 2015-2016 ແຜນວຽກຈຸດສຸມປີທ່ອງທ່ຽວລາວ 2018 ບົດລາຍງານການຈັດຕັ້ງປະຕິບັດແຜນການເຄື່ອນໄຫວວຽກງານປີ 2017 ແລະ ທິດທາງປີ 2018 ຂອງອົງການໄອຍະການປະຊາຊົນ ແລະ ສານປະຊາຊົນ ນວ ບົດລາຍງານການຈັດຕັ້ງປະຕິບັດວຽກງານ ປກຊ-ປກສ ປີ 2017 ແລະ ທິດທາງປີ 2018 ບົດລາຍງານການເຄື່ອນໄຫວວຽກງານປີ 2017 ແລະ ທິດທາງປີ 2018 ຂອງສະພາປະຊາຊົນ ນວ ການສະເໜີແຕ່ງຕັ້ງບຸຄະລາກອນໃນກົງຈັກອົງການປົກຄອງ ນວ ແລະ ຮັບຟັງການຊີ້ແຈງບັນຫາສຳຄັນຈຳນວນໜຶ່ງ.
ບັນດາເນື້ອໃນທີ່ນຳມາພິຈາລະນາ ແລະ ຮັບຮອງເອົາໃນກອງປະຊຸມຄັ້ງນີ້ ລ້ວນແຕ່ເປັນບັນຫາທີ່ສຳຄັນ ແລະ ກວມເອົາຫຼາຍຂົງເຂດວຽກງານ ສະນັ້ນ ບົນຈິດໃຈຄວາມສາມັກຄີ ຄວາມຮັບຜິດຊອບໃນຖານະເປັນອົງການແຫ່ງສິດ ແລະ ຜົນປະໂຫຍດຂອງປະຊາຊົນ ຕາງໜ້າໃຫ້ຄະນະປະຈຳສະພາປະຊາຊົນ ນວ.